**Programok ismertetése**

**A Magyar Nyelv Múzeuma által kínált programok**

1. ***Aranyul – Toldi Miklós és a magyar nyelv* című kiállítás megtekintése tárlatvezetéssel**

Arany János születésének 200. és a Toldi megjelenésének 170. évfordulója alkalmából megtekinthető *Aranyul – Toldi Miklós és a magyar nyelv* című audiovizuális kiállítás négy kérdésre keresi a választ: *Melyik a helyes út?*, *Lehet-e fegyver a szó?*, *Hányféleképpen tudunk beszélni?*, *Mivel vagy felvértezve?* Az ovális Akadémiai Terem hatalmas falfelületén megjelenő rövidfilmek, a multimédiás eszközökhöz társított költői képek, néprajzi filmek, a Toldi Miklós életének főbb állomásaihoz köthető, szimbolikus jelentésekkel bíró néprajzi tárgyak a helyes és tudatos nyelvhasználatra, nyelvünk gazdagságára hívják fel a figyelmet Arany János kiemelkedő alkotását értelmezve és megválaszolva a kiállítás kérdéseit.

*Program időtartama: 30-40 perc*

*Ajánlott korosztály: minden korosztálynak*

1. ***Aranyul – Toldi Miklós és a magyar nyelv* című kiállítás megtekintése múzeumpedagógiai foglalkozással**

A drámapedagógia eszközeit felhasználva kerülhetnek közelebb a csoportok Arany János Toldijához a foglalkozás során.

*Általános iskolások számára:*

A kiállítási térben a gyermekek részesei lehetnek több csoportjátéknak, melyeknek célja, hogy felhívja a figyelmet a helyes nyelvhasználatra. A gyermekek találékonyságát igénylő feladatok közben kiderül, tudják-e a különböző helyzeteknek megfelelően használni a nyelvet, tudnak-e együttműködni egy közös cél érdekében, meglévő „erejüket” a közösség szolgálatába tudják-e állítani, ahogyan azt Toldi Miklós tette.

*Program időtartama: 60-90 perc*

*Ajánlott korosztály: 12-14 év*

*Középiskolások számára:*

Egy bírósági tárgyalásra cseppennek be a múzeumpedagógiai foglalkozásra érkezők, ahol a Toldiból jól ismert szereplők bőrébe bújva kell helytállniuk a tárgyalás folyamán. A szerepjáték segít a foglalkozáson résztvevőknek megválaszolni az *Aranyul – Toldi Miklós és a magyar nyelv* című kiállítás kérdéseit, oldottabb hangulatban irányítva rá a figyelmet a helyes és tudatos nyelvhasználatra.

*Program időtartama: 60-90 perc*

*Ajánlott korosztály: 14-18 év*

1. ***A Kazinczy Ferenc Emlékcsarnok* megtekintése tárlatvezetéssel**

Kazinczy Ferenc huszonöt éven át, 1806-tól egészen haláláig, 1831-ig élt Széphalmon. Halála után háza, kertje pusztulásnak indult, megmentésére a Kazinczy- Alapítvány keretében gyűjtést szerveztek. A lakóház megmentésére tett kezdeményezések nem jártak eredménnyel, így született a gondolat, hogy annak helyén díszes mauzóleumot emeljenek. Ybl Miklós tervei alapján 1873-ra épült fel a görög templomra emlékeztető emlékcsarnok, mely 1876 óta fogad látogatókat. Mai berendezése 1882-től fokozatosan alakult ki, az ereklyék összegyűjtésében Becske Bálintnak, az író lelkes unokájának vannak múlhatatlan érdemei. A Kazinczy Emlékcsarnokban megtekinthető többek között Kazinczy néhány személyes használati tárgya, rajza és kézirata, mellszobra és több egykorú portréja.

*Program időtartama: 30-40 perc*

*Ajánlott korosztály: minden korosztálynak*

1. ***A Kazinczy Ferenc Emlékcsarnok* megtekintése a *Nyelvlesen* című múzeumpedagógiai foglalkozással**

A Kazinczy Ferencnek állított emlékcsarnokban az életét és munkásságát bemutató tárlatvezetés során a gyerekek megismerkedhetnek nyelvújítónk munkájának jelentőségével. Az így szerzett ismeretek után A Magyar Nyelv Múzeuma épületében található – csak a múzeumpedagógia számára fenntartott teremben –, „szabadulószobához” hasonló játékban vehetnek részt a csoportok. A nyelvi-irodalmi szerepjáték alapja egy valós esemény, egy tűzvész Kazinczy korából (1819), melyben iratok tűntek el. A tanulóknak ezeket a dokumentumokat kell megkeresniük. A diákok ifjabb Wesselényi Miklós, Kőrösi Csoma Sándor és Kazinczy Eugénia alakját ölthetik fel, és a választott korszak (a Kazinczy-kor) hangulatához hű, igazi rejtvényeket fejthetnek meg. Nem érintőképernyős, számítógépes, hanem „valódi” játékok (sakk, mérleg, titkosírás, körző) várják a látogatót. A különböző feladatokat megoldva, nyelvi és egyéb (pl. a mérlegjátéknál matematikai) készségüket próbára téve a foglalkozáson részt vevők egy mondatot kapnak megfejtésül, amely alapján az 5,4 hektáros Kazinczy Emlékkertben megtalálhatják az eltűnt kéziratot.

*Program időtartama: 60-90 perc*

*Ajánlott korosztály: 10-18 év*

1. ***A Kazinczy Ferenc Emlékcsarnok* megtekintése a *Kertfoglaló* című múzeumpedagógiai foglalkozással**

A Kazinczy Ferencnek állított emlékcsarnokban az életét és munkásságát bemutató tárlatvezetés során a gyerekek megismerkedhetnek nyelvújítónk munkájának jelentőségével. Az így szerzett ismeretek után a Honfoglaló játék mintájára készült *Kertfoglaló* című múzeumpedagógiai foglalkozáson mérhetik fel tudásukat a Kazinczy Ferenc életével és életművével kapcsolatos kérdésekre válaszolva a látogatók. A csapatok célja a Kazinczy-kert elfoglalása az emlékkertről készült térképes játéktáblán. Minél közelebbi a kérdésekre adott licitek értéke, annál nagyobb az esély a kert egy területének elfoglalására, így a játék megnyerésére is.

*Program időtartama: 60-90 perc*

*Ajánlott korosztály: 12-18 év*

1. ***A Kazinczy Ferenc Emlékcsarnok* megtekintése a *Szóháború* című múzeumpedagógiai foglalkozással**

A Kazinczy Ferencnek állított emlékcsarnokban az életét és munkásságát bemutató tárlatvezetés során a gyerekek megismerkedhetnek nyelvújítónk munkájának jelentőségével. Az így szerzett ismeretekre alapozva a nyelvújítás eredményeivel a *Szóháború* című játékban lehet része a múzeumba látogató csoportoknak. A hagyományos számháború szabályaira épülő foglalkozás során az 5,4 hektáros Kazinczy Emlékkertet bejárva játékos keretek között ismerhetik meg Kazinczy munkájának eredményeit.

*Program időtartama: 60-90 perc*

*Ajánlott korosztály: minden korosztálynak*

1. **A *Titkok titka* kiállítás megtekintése tárlatvezetéssel**

*A magyar nyelv múltja, jelene és jövője* címmel épült meg A Magyar Nyelv Múzeuma nagyszabású, interaktív állandó kiállítása, a széphalmi intézmény legfontosabb tartalmi egysége. A tárlat alapvető célja az, hogy a 21. század igényeinek megfelelően, a kor technikai lehetőségeit felhasználva, gyerekeket és felnőtteket egyaránt megmozgató, ismeretterjesztő módon tudományos és kreatív, játékos formában mutassa be nemzeti kultúránk alapjának: anyanyelvünknek a titkait, szépségeit és történetét. A tárlat összegzést ad anyanyelvünk történetéről, szemléletes módon szól a magyar nyelv legfontosabb vonásairól, jelenkori nyelvünkről; elhelyezi a magyar nyelvet a világ nyelvei között, és utal történelmi, kulturális meghatározottságára is. A kiállítás a multimédia eszközeinek felhasználásával, számos képpel, hanganyaggal, filmmel és tárggyal válik interaktívvá, egyszerre szórakoztatóvá és ismeretterjesztővé, és így nyújt maradandó nyelvi-kulturális élményt a gyerekeknek.

*A foglalkozás időtartama: 30-40 perc*

*Ajánlott korosztály: 10-18 év*

1. **A *Titkok titka* kiállítás megtekintése a *Kezed nyoma – Az írásbeliség fejlődése* című múzeumpedagógiai foglalkozással**

A program a *Titkok titka. A magyar nyelv múltja, jelene és jövője* című kiállítás megtekintésével indul. A kiállítás vonatkozó részeihez kapcsolódva áttekintjük az írásfejlődés főbb fejezeteit, majd kipróbáljuk a különböző írástechnikákat.

*A foglalkozás időtartama: 90 perc*

*Ajánlott korosztály: 10-14 év*

1. **Játék a szavakkal - Fedezd fel a múzeumot! múzeumpedagógiai foglalkozás**

A Magyar Nyelv Múzeuma kiállításaihoz kapcsolódó foglalkozáson a diákok játékos formában ismerkedhetnek meg a magyar nyelv gazdagságával. A nyelvi utazás elmélyítését szolgálják a szórakoztató kérdőívek, feladatok. A múzeumi barangolás során interaktív módszerekkel egészítik ki, mélyítik el az iskolai keretek között szerzett ismereteket.

*A foglalkozás időtartama: 40-60 perc*

*Ajánlott korosztály: 6-14 év és 14-18 év*

**A kétnapos diákutaztatási programra történő pályázás esetén egy-egy program választandó A Magyar Nyelv Múzeuma és a Kazinczy Ferenc Múzeum kínálatából.**

**A Kazinczy Ferenc Múzeum által kínált programok**

**10. Érezd a természetet!**

Az *Erdőjárók kalauza – Zempléni tájak természeti értékei* című kiállításban Zemplén vulkanikus kialakulását, élővilágának sokszínűségét ismerhetik meg a résztvevők. Az előszobában – földtörténeti előszobában egy mini vulkán-kitörés bemutatása, ásványok, kőzetek, fosszíliák kézben történő megtekintése történik. A konyha – gyepterületek termében fűszernövények, termések felismerése, gombanyomdázás várja a diákokat. Cél annak tudatosítása, hogy minden mindennel összefüggésben van a természetben, mindennek meg van a maga helye a világban. Ne mindig csak a szemünkre hagyatkozzunk kirándulásaink során, hiszen sok dolgot hallás, szaglás és tapintás útján is képesek vagyunk felismerni. Az erdei élőhelyet bemutató nappaliban az állatok nyomait figyelhetjük meg vadnyomok, agancsok, odúk formájában. Ebben a térben szóba kerül a természetvédelem, madárvédelem, rétfenntartó gazdálkodás. A különböző tantárgyi kapcsolódások végigkísérik a kiállítást: egy-egy természeti témájú vers bemutatása, egyes rovarok nyelvújítás kora előtt megnevezése, a szarvasagancs súlyának becslése a magyar nyelv és irodalom, az ének-zene és a matematika tantárgyakat eleveníti meg. Feladatlappal, egyéni és csoportmunkával, frontális megbeszéléssel vegyesen zajlik a foglalkozás. Mindez az életkori sajátosságoknak megfelelően történik.

*A foglalkozás időtartama: óvodás korosztály esetében 30 perc, alsósok esetében 45-50 perc, felsősöknek 60 perc, középiskolások számára 90 perc.*

*Ajánlott korosztály: minden korosztály számára*

1. **„A Szép és a Jó”**

Kazinczy és a művészetek kapcsolatát bemutató kiállítás feldolgozása munkalap segítségével, szövegalkotással. Miért volt fontos Kazinczy korában az arcélrajzolás? Milyen művészeti alkotásokat kedvelt Kazinczy? Mit jelentett régen a „szender” szó? Mit gyűjtött a nagy nyelvújító? Miért hasonlították egy távíróközponthoz őt? Ilyen érdekességeket tudhatnak meg a diákok a kiállítás felfedezése során, közben egymást is megörökíthetik a korabeli technikával.

*A foglalkozás időtartama: 90 perc*

*Ajánlott korosztály: 10-18 év*

1. **„Sétálni megy Panka” *(Május 25-ig választható program!)***

**Móra Mesebirodalmában a foglalkozás résztvevői egy korabeli osztályterembe csöppennek, palatáblára rajzolnak, kemencepadkán ülnek, így ismerkednek meg a *Kincskereső kisködmön* főszereplőjével, Gergővel, ezáltal a gyermek Móra Ferkóval. Megelevenedik a Nagyhatalmú sündisznócska története, a Cinege cipője pedig a rajzok, színek világába röpíti a gyerekeket.**

***A foglalkozás időtartama: 60 perc***

***Ajánlott korosztály: 4-12 év***

**A kétnapos diákutaztatási programra történő pályázás esetén egy-egy program választandó A Magyar Nyelv Múzeuma és a Kazinczy Ferenc Múzeum kínálatából.**